Bilist overså vigepligt og væltede en bil omkuld.

En bilist overså onsdag morgen sin vigepligt, da hun kom kørende ad Ole Rømers Vej i Nykøbing Mors. - Hun kører ud på HC Ørstedsvej hvor hun rammer en anden bil, som lander på taget, fortæller vagtchef ved Midt- og Vestjyllands Politi Sune Espersen. Ulykken skete lige omkring klokken 8, og den første melding lød på at der var fastklemte efter ulykken. - Men de stod alle uden for bilerne, da vi kom frem, så den melding holdt ikke, siger vagtchefen. De involverede slap alle med knubs, men blev alligevel kørt til skadestuen for at blive undersøgt.